ये बातें भले ही राजधानी के एक बंद सभागार में हुई हों, लेकिन इन्हें आपके सामने मैं ने इसलिए रखा कि इनका संदेश साफ़ है। इस संदेश में एक अखिल भारतीयता है। संदेश यह है कि राजा के दिन जाते दिखाई दे रहे हैं। जनता के अभिषेक का वक़्त नज़दीक आता जा रहा है। तेज़ होती हवा के इस दौर में जिन शुतुरमुर्गों को अपनी गर्दन रेत में घुसाए रखनी है, वे घुसाए रखें। मुद्दा यशवंत सिन्हा नहीं हैं। मुद्दा यह है कि उनके जैसे जो हाथ जनतंत्र के मंदिर का दीप जलाए रखने को अब एक-एक कर अपनी जेबों से बाहर निकलने लगे हैं, वे 2019 की एक नई इबारत लिखेंगे। जिन्हें लगता है कि उनकी फूंक से मशालें बुझ जाती हैं, क्या वे इन टिमटिमाते दीयों को बुझा पाएंगे? इसलिए दीयों और तूफ़ान की इस कहानी पर निग़ाह रखिए और हो सके तो इन दीयों की फड़फड़ाती बाती को अपनी हथेलियों की आड़ दीजिए। जनतंत्र की मुंडेर पर रखे ये दीये नहीं होंगे तो हमारी दीवाली हमेशा काली रहेगी। लेखक न्यूज़-व्यूज़ इंडिया के संपादक हैं।